Post- & Telegrafvæsenet
Post- & Telegrafvæsenet (P&T) var en etat og en kommunikationsvirksomhed, som blandt andet befordrede post, telegrammer og telefonsamtaler. P&T blev etableret i 1927, da telegrafvæsenet af sparehensyn blev sammenlagt med postvæsenet.
P&T hørte under Ministeriet for offentlige Arbejder. Den øverste chef for P&T, generaldirektøren, var på samme organisatoriske niveau som departementschefen i ministeriet.
P&T sendte telegrammer og post i Danmark og til og fra udlandet. P&T rådede også over Rigstelefonen (indtil 1943 Statstelefonen), som varetog telefonien til og fra udlandet og telefonsamtalerne mellem landsdelene.
Lokaltelefonien blev derimod administreret af koncessionerede telefonselskaber såsom KTAS og Jydsk Telefon, som altså havde eneret på området. I Sønderjylland var det dog P&T, som havde ansvaret for lokaltelefonien, og i 1931 kom Møns telefoni også under P&T.
P&T varetog også sendeledningsnettet for Danmarks Radio og radiotjenester for søtrafik, herunder kommunikationen med landets kystradioer.
I 1930'erne varetog P&T desuden forhold for telex og sidenhen også for dataoverførsel og biltelefontjenesten (forløberen for mobiltelefonen).
P&T deltog også i flere internationale organisationer såsom Verdenspostforeningen (UPU) og den Internationale Telekommunikation Union (ITU), der var ansvarlig for reguleringen og fordelingen af radiofrekvenser.
Siden telefoniens indførelse i slutningen af 1800-tallet havde der været politiske drøftelser om et statsligt enhedsvæsen inden for telefonien.
I perioden 1919-1979 var der nedsat fire udvalg, der undersøgte mulighederne. Men alle udvalgene endte med at anbefale, at staten ikke gennemførte enhedsreformen, da det ville blive for dyrt at overtage de koncessionerede telefonselskaber. I 1987 påbegyndtes reformen alligevel. P&T’s televirksomhed overgik til Statens Teletjeneste (fra 1991 Telecom) og Tele Sønderjylland.
På opfordring fra P&T besluttede regeringen den 22. juni 1990 at samle al televirksomhed i et nationalt aktieselskab, Tele Danmark A/S, hvor KTAS, Jydsk Telefon, Fyns Telefon, Tele Sønderjylland og Statens Teletjeneste indgik som datterselskaber med virkning fra den 1. januar 1991. I 2000 blev navnet ændret til TDC.
Den 31. januar 1995 vedtog Folketinget at etablere Post Danmark (nu Post Nord), som overtog den resterende del af P&T's virksomhed.